Αστέρας Δερβενίου

Ο Νέος Γυμναστικός Ποδοσφαιρικός Σύλλογος Αστήρ Δερβενίου είναι ελληνικό αθλητικό σωματείο που εδρεύει στην Δερβένι Κορινθίας και δραστηριοποιείται στο άθλημα του ποδοσφαίρου. Επίσημο έτος ίδρυσής του είναι το 1971 και έδρα του αποτελεί το Δημοτικό Γήπεδο Δερβενίου "Κώστας Βυζάς".

 Ιστορία 
 Γ.Π.Σ. Αστήρ Δερβενίου 
Ο Αστέρας Δερβενίου αποτέλεσε συνέχεια του ιστορικού «Σ.Ε.Φ.Α.Δ.» (Σύλλογος Ενόργανης Φυσικής Αγωγής Δερβενίου) που ιδρύθηκε το 1912. Το μακρινό 1926, διεξήχθη ο πρώτος ποδοσφαιρικός αγώνας στο Δερβένι με αντίπαλο τον Πέλοπα Κιάτου και έλαβε χώρα στην τωρινή πλατεία. Το αποτέλεσμα του πρώτου αυτού αγώνα ήταν 1–0 υπέρ της Δερβενιώτικης ομάδας και ο σκόρερ ήταν ο Πάγκαλος από το Στόμι. Το πρώτο ποδοσφαιρικό σωματείο του Δερβενίου, προπολεμικά, είχε ονομασία «Αναγέννηση». Ο Αστέρας ιδρύθηκε σαν επίσημο Σωματείο στις 15 Μαΐου 1971. Το καταστατικό του Σωματείου εγκρίθηκε μετά από έναν χρόνο, τον Ιούλιο του 1972, με την 563/1972 απόφαση του Πρωτοδικείου Κορίνθου.

Ο Αστέρας αγωνίζεται στην Γ΄ κατηγορία Ε.Π.Σ. Κορινθίας την περίοδο 1972 – 1973 και μετά από αγώνες κατάταξης (με το Α.Ο. Ελληνοχωρίου και τη Θύελλα Κρηνών) ανεβαίνει στην Β΄ κατηγορία. Στη Β΄ κατηγορία αγωνίζεται τρεις περιόδους και το 1976, μετά από ανακατατάξεις που έγιναν στα πρωταθλήματα της Ε.Π.Σ. Κορινθίας, ανέρχεται στην Α΄ κατηγορία. Στην Α΄ κατηγορία αγωνίζεται δώδεκα περιόδους. Το 1978 αποκτά ιδιόκτητο γήπεδο, όπου και αγωνίζεται πλέον (από το 1975 αγωνιζόταν στο γήπεδο Ξυλοκάστρου). Στα δώδεκα χρόνια της παραμονής του στην Α΄ κατηγορία πρωταγωνιστεί και καταλαμβάνει δύο φορές τη δεύτερη θέση της βαθμολογίας. Το 1983 ανακηρύσσεται Κυπελλούχος Κορινθίας επικρατώντας στον τελικό Κύψελου Κορίνθου"Ο Αστέρας Δ. κατέκτησε το κύπελλο στην Κορινθία", εφ. Αθλητική Ηχώ, 3/3/1983, σελ. 2 και προχωρά μέχρι τα προημιτελικά του Κυπέλλου Ελλάδας ερασιτεχνών.

Την περίοδο 1987–1988 υποβιβάζεται για πρώτη φορά στην ιστορία του στη Β΄ κατηγορία, όπου και παραμένει δύο χρονιές. Ανεβαίνει το 1990 και πάλι στην Α΄ κατηγορία μετά από αγώνα κατάταξης. Στην Α΄ κατηγορία πρωταγωνιστεί και μάλιστα την περίοδο 1991–1992 τερματίζει δεύτερος. Την επόμενη όμως χρονιά υποβιβάζεται και πάλι στην Β΄ κατηγορία, απ' όπου το 1993 σαν πρωταθλητής για πρώτη φορά στην ιστορία του (όλες τις προηγούμενες φορές κέρδιζε την άνοδό του είτε μετά από αγώνες κατάταξης είτε από ανακατατάξεις των ομάδων) ανεβαίνει στην Α΄ κατηγορία.

Την περίοδο 1994–1995 υποβιβάζεται και πάλι στην Β΄ κατηγορία και την περίοδο 1995–1996 αγωνίζεται για τελευταία φορά σαν Αστέρας Δερβενίου. Το 1996 ενώνεται με τον Ατρόμητο Πιτσών και δημιουργείται μια νέα ομάδα η «Ένωση Αστέρα – Ατρομήτου», που αγωνίζεται στην Α΄ κατηγορία με πολύ καλή παρουσία (τερματίζει στην 6η και 4η θέση). Ωστόσο όμως το 1998 διαλύεται λόγω οικονομικών λόγων και η Ένωση Αστέρα – Ατρομήτου.

 Ν.Γ.Π.Σ. Νέος Αστήρ Δερβενίου 
Ο Νέος Αστέρας Δερβενίου δημιουργήθηκε το καλοκαίρι του 2005 κυρίως από παλιούς παίκτες και παράγοντες, με αφορμή την ύπαρξη πολλών νεαρών παικτών. Στις αρχές του καλοκαιριού 2005 υποβλήθηκε ένα νέο καταστατικό ποδοσφαιρικού συλλόγου προς έγκριση στο Πρωτοδικείο Κορίνθου και το φθινόπωρο του 2005 αναγνωρίστηκε ο «Ν.Γ.Π.Σ. Νέος Αστήρ Δερβενίου» με την 266/05 απόφαση του Πρωτοδικείου Κορίνθου.

Ο Νέος Αστέρας αγωνίστηκε τη περίοδο 2006-2007 στην Γ΄ κατηγορία και κέρδισε την άνοδο στη Β΄. Τις επόμενες δύο χρονιές συμμετείχε στο πρωτάθλημα της Β΄ Κατηγορίας, από όπου κέρδισε την άνοδο ως πρωταθλητής τη περίοδο 2008-2009. Στην Α΄ κατηγορία τερμάτισε στην 4η θέση τη χρονιά 2009-2010 και στη 5η θέση τις χρονιές 2010-2011, 2011-2012 και 2012-2013.

Πηγή

 Διακεκριμένοι ποδοσφαιριστές 
   Κωνσταντίνος Τριανταφυλλόπουλος 
   Ανδρέας Ράμμος
   Γιώργος Μαραγκός
   Νίκος Βυζάς

 Γήπεδο "Κώστας Βυζάς" 
Το γήπεδο Δερβενίου που χρησιμοποιεί ως έδρα ο Αστέρας βρίσκεται στο οροπέδιο της Γκούριας ακριβώς επάνω από το Δερβένι, και ονομάστηκε "Κώστας Βυζάς" το 2012 προς τιμήν του εκλιπόντος προέδρου και εμψυχωτή της ομάδας. Η έκταση αγοράστηκε στις 10 Απριλίου 1977 αντί 106.000 δρχ. ποσού που μαζεύτηκε με έρανο από τους κατοίκους του Δερβενίου. Τα έργα κατασκευής ολοκληρώθηκαν τον Δεκέμβριο του 1977 και κόστισαν συνολικά 250.000 δρχ. Στον πρώτο επίσημο αγώνα, στις 26 Δεκεμβρίου 1977 ο Αστέρας νίκησε τον ΠΑΣ Άγιοι Θεόδωροι με 4 - 0. 
Το 1998 ο Αστέρας παραχωρεί το γήπεδο του προς χρήση στον Δήμο Ευρωστίνης. Με την ανασύσταση του Αστέρα το 2006 πραγματοποιήθηκε σειρά έργων για τη συντήρηση του γηπέδου από Νομαρχία και Δήμο. Τα έργα αυτά αφορούσαν στην αποκατάσταση του χωμάτινου αγωνιστικού χώρου και των αποδυτηρίων και στην βελτίωση του δρόμου που οδηγεί στο γήπεδο. Εκτός αυτών, ο Δήμος κατασκεύασε τσιμεντένιες κερκίδες, στις οποίες αργότερα ο Αστέρας με δικά του έξοδα τοποθέτησε πλαστικά καθίσματα. Από τον Ιούνιο του 2009 ξεκίνησαν οι διαδικασίες από τη Νομαρχιακή Αυτοδιοίκηση Κορινθίας για την τοποθέτηση συνθετικού χλοοτάπητα, την κατασκευή νέων αποδυτηρίων, την εγκατάσταση προβολέων φωτισμού καθώς και την κατασκευή σκέπαστρου για τις κερκίδες.
Στις 15 Ιανουαρίου 2011 στον πρώτο επίσημο αγώνα στο ανακαινισμένο γήπεδο, ο Αστέρας νίκησε την Προοδευτική Περιγιαλίου με σκορ 3-1. Το καλοκαίρι 2011 ολοκληρώθηκαν οι ηλεκτρολογικές εγκαταστάσεις και οι προβολείς χρησιμοποιήθηκαν για πρώτη φορά σε επίσημο αγώνα στις 15 Οκτωβρίου 2011 στον αγώνα Αστέρας - Ηρακλής Ξυλοκάστρου 2 - 0, λόγω της πυκνής νέφωσης και της δυνατής βροχής. 

Παραπομπές

 Εξωτερικοί σύνδεσμοι 

Επίσημη Ιστοσελίδα του συλλόγου

Αστέρας Δερβενίου
Αστέρας Δερβενίου